Danaus

Monarksommerfugler (Danaus spp.) er en gruppe av sommerfugler som tilhører den store familien flikvinger (Nymphalidae). De er slanke, forholdsvis store sommerfugler, de fleste av dem er gode flygere og noen kan vandre over lange avstander. De fleste monarksommerfugler har larver som lever på mer eller mindre giftige planter. De tar vare på giftstoffene fra vertsplantene og bruker dem til å forsvare seg. Monarksommerfuglene signaliserer sin giftighet med karakteristiske, kontrastrike fargemønstre. Både giftige og ugiftige sommerfugler etterligner disse mønstrene og oppnår gjennom dette beskyttelse.

Utseende 
Store sommerfugler (vingespenn gjerne 60 – 120 mm) med slank kropp og store vinger. På farge er de oransje eller rødlige med svarte flekker eller striper. Antennene er lange (ca. halvparten så lange som forvingene)og tynne. Forvingene er forholdsvis lange og smale, avrundet trekantede. Bakvingene er mye kortere enn forvingene og avrundede. Larvene er kontrastrikt fargede, ofte med trådsmale, oppstående utvekster på ett eller flere kroppsledd.

Levevis 
Slekten Danaus, de egentlige monarkene, har larver på slekten Asclepias i gravmyrtfamilien. Disse plantene er ganske giftige. Noen arter er vandrere som kan ha vandringer som strekker seg over flere tusen kilometer (gjerne over flere generasjoner). Disse har ofte meget store utbredelsesområder.

Utbredelse 
Monarksommerfuglene er ikke i stand til å overleve en kald vinter (de mangler et kuldeherdig overvintringsstadium), og det finnes derfor ingen arter som lever i tempererte områder året rundt. Monarken (Danaus plexippus) kan forekomme over det meste av Nord-Amerika og etter hvert også Europa om sommeren, men den vandrer sørover eller dør om høsten. De øvrige anrtene er utelukkende tropiske eller subtropiske. Særlig mange arter finnes i Sørøst-Asia.

Systematisk inndeling 

 Ordenen sommerfugler, Lepidoptera Linnaeus, 1758
 Gruppen Glossata
 Gruppen Coelolepida
 Gruppen Myoglossata
 Gruppen Neolepidoptera
 Gruppen Heteroneura
 Gruppen Eulepidoptera
 Gruppen Ditrysia
 Gruppen Apoditrysia
 Gruppen storsommerfugler, Macrolepidoptera
 Gruppen dagsommerfugler, Rhopalocera
 Overfamilien egentlige dagsommerfugler, Papilionoidea
 Familien flikvinger, Nymphalidae
 Underfamilien Danainae Boisduval, 1833
 Gruppen monarksommerfugler, Danaini Boisduval, 1833 – 160 arter, varme områder over hele Jorden
 Slekten monarksommerfugler, Danaus Kluk, 1780 – tolv arter, varme områder over hele Jorden
 Monarksommerfugl, Danaus plexippus (Linnaeus, 1758) – Nord-Amerika, Europa, Afrika, Asia og Australia
 Danaus erippus (Cramer, 1775)
 Danaus cleophile (Godart, 1819)
 Danaus ismare (Cramer, 1780)
 Danaus genutia (Cramer, 1779)
 Danaus melanippus (Cramer, 1777)
 Danaus affinis (Fabricius, 1775)
 Danaus eresimus (Cramer, 1777)
 Danaus plexaure (Godart, 1819)
 Rødbrun monark, Danaus gilippus (Cramer, 1775) – Sør-Amerika, sørlige Nord-Amerika 
 Danaus petilia (Stoll, 1790)
 Afrikansk monark, Danaus chrysippus (Linnaeus, 1758) – Afrika, Asia, Australia

Kilder 
 Carter, D. (1994) Sommerfugler fra hele verden. Teknologisk Forlag. ISBN 82-512-0438-0

Eksterne lenker 
 
 Danaus på Tree of life

Flikvinger
Sommerfugler formelt beskrevet i 1780
Dyr formelt beskrevet av Jan Krzysztof Kluk